Predkladacia správa

Ministerstvo hospodárstva Slovenskej republiky predkladá na rokovanie vlády Slovenskej republiky „Návrh zákona, ktorým sa mení a dopĺňa zákon č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov“ (ďalej len „návrh zákona“) podľa Plánu legislatívnych úloh vlády Slovenskej republiky na 2. polrok 2012 a uznesenia vlády SR č. 242/2012, bod B. 13.

Vláda SR sa vo svojom programovom vyhlásení na roky 2012 – 2016 zaviazala, že vytvorí podmienky na priaznivú investičnú klímu pre domácich aj zahraničných investorov. Pri príleve zahraničných investorov bude hospodárska politika zameraná predovšetkým na podporu etablovaných investorov, pri expandovaní ich aktivít v Slovenskej republike, prostredníctvom postinvestičnej starostlivosti a ich výraznejšieho vstupu do priemyselného výskumu a vývoja, ako aj na podporu investícií využívajúc najlepšie dostupné technológie s minimálnym vplyvom na životné prostredie.

Cieľom návrhu zákona je vytvoriť podmienky na ekonomický rozvoj znevýhodnených regiónov prostredníctvom podpory vytvárania investícií a vytvárania nových pracovných miest na trvalo udržateľnom základe a podpora investícií v odvetviach s vysokou pridanou hodnotou, ktoré budú prioritným záujmom pre rozvoj Slovenskej republiky. Obmedzená bude pomoc pre odvetvia hospodárstva, ktoré sú z hľadiska tvorby pridanej hodnoty menej atraktívne.

Predložený návrh zákona upravuje všeobecné podmienky na poskytovanie investičnej pomoci, ktoré musí žiadateľ o poskytnutie investičnej pomoci splniť, upravuje spôsob a postup pri schvaľovaní zmien pri poskytovaní investičnej pomoci, ako aj povinnosti prijímateľov pomoci a príslušných orgánov verejnej správy pri poskytovaní investičnej pomoci.

S cieľom vytvoriť predpoklady na poskytnutie investičnej pomoci pre širší okruh podnikateľov, najmä malých a stredných podnikateľov, minimálna výška oprávnených nákladov pre investičné zámery v oblasti priemyselnej výroby sa navrhuje znížiť.

Návrh zákona obsahuje ustanovenia na zvýšenie efektivity kontrolných mechanizmov
v rámci kontroly plnenia stanovených podmienok, za ktorých sa investičná pomoc schválila.

Investičná pomoc bude poskytnutá len ak investičný zámer vedie k čistému nárastu nových pracovných miest v porovnaní s priemerom za predošlých dvanásť mesiacov kedy bol investičný zámer doručený Ministerstvu hospodárstva SR alebo Ministerstvu dopravy, výstavby a regionálneho rozvoja SR, prioritne sa bude poskytovať vo forme úľavy na dani z príjmu.

O poskytnutie investičnej pomoci na nový investičný zámer môže ten istý prijímateľ požiadať až po skončení investičného zámeru, na ktorý mu bola schválená investičná pomoc. Opakovaná investičná pomoc v priemyselnej výrobe a cestovnom ruchu môže byť poskytnutá len vo forme úľavy na dani z príjmu.

Navrhovaná právna úprava zachováva kontinuitu poskytovania investičnej pomoci, podľa existujúcej transparentnej schémy pomoci, ktorú Európska komisia eviduje pod číslom XR 84/2008.

Navrhovaná úprava neporušuje definičné znaky transparentnej schémy regionálnej investičnej pomoci a do 20 pracovných dní po nadobudnutí účinnosti navrhovaných zmien budú tieto oznámené Komisii EÚ v zmysle čl. 9 nariadenia Komisie (ES) č. 800 zo 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách).

 Článkom II predloženého návrhu zákona sa vzhľadom na navrhovanú právnu úpravu mení a dopĺňa zákon č. 595/2003 Z. z. o dani z príjmov v znení neskorších predpisov.

Prijatie predloženého návrhu zákona bude mať pozitívny vplyv na rozpočet verejnej správy, podnikateľské prostredie, sociálne vplyvy, nebude mať vplyv na životné prostredie a na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

 Materiál bol predmetom medzirezortného pripomienkového konania, ktorého výsledky sú uvedené vo vyhodnotení medzirezortného pripomienkového konania.